KOMISIJOS REGLAMENTAS (EB) Nr. 1654/2005
2005 m. spalio 10 d.
iš dalies keičiantis Reglamentą (EB) Nr. 874/2004, nustatantį .eu aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. balandžio 22 d. Europos Parlamento ir Tarybos reglamentą (EB) Nr. 733/2002 dėl .eu aukščiausio lygio domeno įdiegimo (1), ypač į jo 5 straipsnio 1 dalį, pasitarusi su Europos interneto domenų registru, paskirtu Komisijos sprendimu 2003/375/EB (2),
kadangi:
(1)
Komisijos reglamentas (EB) Nr. 874/2004 (3) įgyvendina Reglamentą (EB) Nr. 733/2002, nustatydamas .eu aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus.
(2)
Reglamento (EB) Nr. 874/2004 8 straipsniu įgyvendinamos geografinių sąvokų viešosios tvarkos taisyklės nustatant tvarką, kuria valstybių narių, šalių kandidačių ir visos Europos ekonominės erdvės narių nacionalinės vyriausybės gali pareikalauti užregistruoti arba rezervuoti jų pavadinimus. Šia nuostata nevisiškai užtikrinama geopolitinė ir kalbinė Europos Sąjungos įvairovė bei valstybių narių ir Europôs piliečių interesai. Todėl reikia atitinkamai iš dalies pakeisti Reglamentą (EB) Nr. 874/2004.
(3)
Šiame reglamente numatytos priemonės atitinka 2002 m. kovo 7 d. Europos Parlamento ir Tarybos direktyvos 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyva) (4), 22 straipsnio 1 dalimi įkurto Ryšių komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamentas (EB) Nr. 874/2004 iš dalies keičiamas taip:
1)
8 straipsnis pakeičiamas taip:
„8 straipsnis
Šalių pavadinimų ir alfa-2 kodų, simbolizuojančių šalis, rezervavimas
1. Šio reglamento priede išvardytus pavadinimus sąraše nurodytos šalys betarpiškai .eu ALD rezervuoja arba registruoja tik kaip antrojo lygio domeno pavadinimus.
2. Šalis simbolizuojantys Alfa-2 kodai antrojo lygio domeno pavadinimais betarpiškai .eu ALD neregistruojami.“;
2)
12 straipsnio 1 dalies pirmoji pastraipa pakeičiama taip:
„Registracija etapais prasideda tik tada, kai įvykdytas 6 straipsnio pirmosios pastraipos reikalavimas.“;
3)
šis reglamentas papildomas priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 10 d.